Stjórn Sambands breiðfirskra kvenna , sem samanstendur af kvenfélögum í Reykhólahreppi og Dalabyggð , hefur lýst yfir miklum áhyggjum af þeim vanda sem fjölskyldur í landinu hafa staðið frammi fyrir . Það sé bæði vegna skuldastöðu heimilanna og hækkandi vöruverðs í landinu . Stjórn Sambandsins hvetur því stjórnvöld til að gera allt sem hægt er til að heimilin fari ekki á vonarvöl . Vaxandi og viðvarandi atvinnuleysi sérstaklega meðal ungs fólks , er að þeirra mati ískyggileg þróun . Að stór hópur fólks skuli sífellt leita á náðir hjálparstofnanna til að hafa fyrir brýnustu nauðsynjum sé óviðunandi . Stjórn Sambandsins hvetur til þess að þegar verði unnið markvisst að því að lækka skuldir heimilanna þar sem hafi orðið algjör forsendubrestur frá þeim áætlunum sem fólk hafði gert . Jafnframt leggst stjórn Sambandsins gegn því að slíkar lækkanir verði skattlagðar , því hér sé um að ræða fjármuni sem aldrei hafi komið í vasa fólks og það aldrei haft til ráðstöfunar . Það sé því hrein skattpíning að eiga að greiða skatta af slíku . Stjórn Sambands breiðfirskra kvenna skorar á stjórnvöld að beita sér enn betur til hjálpar heimilunum í landinu , en kvenfélög hafa ævinlega staðið vörð um hag íslenskra heimila .